Vermiste man lewend op berg gevindDie toneel waar James gevind is. Foto: Verskaf Chris James, die 27-jarige man van Witbank wat sedert 1 Desember vermis was, is Vrydag op ŉ berg naby die Bridal Veil-waterval in Sabie, Mpumalanga gevind. ŉ Grootskaalse soektog na James is Vrydagoggend van stapel gestuur nadat sy voertuig, ŉ wit Chevrolet Spark, Donderdagaand op ŉ grondpaadjie naby die waterval in ŉ dig bebosde gebied van die plantasie gevind is. Sy suster, Sylvia, het vanuit Witbank aan Maroela Media gesê haar broer is op die berg gevind. Hy is beseer, gedehidreer en is deur die son gebrand. “Ek weet nog glad nie wat die aard van sy beserings is nie. My ouer broer, Gavin, is in Sabie en kry nog meer inligting. Al wat ek tans weet is dat Chris lewend is, en dit is vir ons ŉ groot verligting,” het Sylvia gesê. Paramedici was steeds besig om vervoerreëlings vir James te tref om hom by ŉ hospitaal te kry vir behandeling, toe Maroela Media met Sylvia gepraat het. James, wat by Sylvia woon, is op 1 Desember die oggend om 07:00 vir die laaste keer gesien toe hy werk toe sou ry. Hy het egter nooit by die werk opgedaag nie, en het ook nie die aand teruggekeer huis toe nie. Lees meer hier.